[image: ][image: STEMA]    
REPUBLICA MOLDOVA
RAIONUL CIMIŞLIA
CONSILIUL ORĂŞENESC CIMIŞLIA
MD-4101, bd. Ştefan cel Mare 14, orașul Cimişlia, tel.: 0241 22842; 0241 22187, 
www.cimislia.md; e-mail: secretar.consiliu@cimislia.md                                                            
Proiect
DECIZIE
nr. 00/00
din _____________


Cu privire la înființarea Centrului Local de Tineret din orașul Cimișlia și aprobarea Regulamentului de activitate al acestuia
În temeiul art. 12 și art. 13 din Legea nr. 215/2016 cu privire la tineret, art. 14 alin. (1), alin. (2) lit. h) și m) din Legea nr. 436/2006 privind administrația publică locală, Hotărârii Guvernului nr. 951/2023 pentru aprobarea Regulamentului-cadru de activitate al Centrului de Tineret, examinând nota informativă prezentată de primarul orașului Cimișlia, în scopul dezvoltării serviciilor și programelor destinate tinerilor, promovării participării civice, educației nonformale și implicării active a tinerilor în viața comunității, Consiliul orășenesc Cimișlia, DECIDE:
1. Se înființează Centrul Local de Tineret din orașul Cimișlia, în calitate de subdiviziune structurală în cadrul Primăriei orașului Cimișlia.
2. Se stabilește că fondatorul Centrului Local de Tineret din orașul Cimișlia este Consiliul orășenesc Cimișlia.
3. Se stabilește sediul Centrului Local de Tineret Cimișlia în orașul Cimișlia, str. Mihai Eminescu, nr. 43.
4. Se aprobă Regulamentul de activitate al Centrului Local de Tineret din orașul Cimișlia, conform anexei care face parte integrantă din prezenta decizie.
5. Se împuternicește primarul orașului Cimișlia: 
5.1. să întreprindă măsurile organizatorice și juridice necesare pentru înregistrarea de stat a instituției, în condițiile legislației în vigoare; 
5.2. să asigure transmiterea în administrarea instituției a bunurilor și spațiilor necesare desfășurării activității, conform prevederilor legale; 
5.3. să prezinte Consiliului orășenesc spre aprobare structura, organigrama și efectivul-limită de personal ale instituției; 
5.4. să asigure întreprinderea măsurilor necesare pentru organizarea activității instituției, inclusiv asigurarea financiară, materială și tehnică a acesteia, în limitele mijloacelor aprobate.
6. Finanțarea activității Centrului de Tineret din orașul Cimișlia se va efectua din contul alocațiilor aprobate în bugetul local, precum și din alte surse legale, în conformitate cu prevederile legislației în vigoare.
7. Controlul executării prezentei decizii se pune în sarcina primarului orașului Cimișlia.
8. Prezenta decizie intră în vigoare la data publicării în Registrul de stat al actelor locale și va fi publicată și pe pagina oficială a primăriei orașului Cimișlia.
Proiect inițiat de Primar                                                                           Sergiu ANDRONACHI
Avizat:
Secretar interimar al Consiliului                                                                     Cristina PÎNZARI
Jurist                                                                                                                           Ion SECARĂ

Notă informativă
la Proiectul de decizie nr. 00/00 din 18.11.2026         
cu privire la înființarea Centrului Local de Tineret din orașul Cimișlia și aprobarea Regulamentului de activitate al acesteia”
1. Denumirea autorului și, după caz, a participanților la elaborarea proiectului
Proiectul de decizie este elaborat de Primăria orașului Cimișlia.
2. Condițiile ce au impus elaborarea proiectului și finalitățile urmărite
Tinerii reprezintă o categorie importantă a comunității locale, iar dezvoltarea potențialului acestora, asigurarea oportunităților de participare la viața comunității și facilitarea accesului la servicii și programe specializate constituie direcții importante ale politicilor publice locale.
În prezent, provocările cu care se confruntă tinerii necesită intervenții organizate și continue în domenii precum educația nonformală, dezvoltarea competențelor personale și profesionale, orientarea în carieră, voluntariatul, antreprenoriatul, participarea civică și incluziunea socială.
În acest context, se impune crearea unui cadru instituțional specializat, care să asigure dezvoltarea și prestarea serviciilor și programelor de tineret, adaptate necesităților și intereselor tinerilor din orașul Cimișlia.
Înființarea Centrului Local de Tineret din orașul Cimișlia va permite instituționalizarea activităților de tineret, asigurarea continuității programelor, consolidarea capacităților locale de intervenție în domeniul tineretului și dezvoltarea parteneriatelor cu instituțiile publice, organizațiile societății civile, mediul de afaceri și partenerii de dezvoltare.
Totodată, statutul de instituție publică de drept public va crea premisele necesare pentru participarea la programele naționale de dezvoltare a centrelor de tineret, accesarea surselor de finanțare nerambursabilă și dezvoltarea cooperării cu alte centre și organizații de tineret.
3. Obiectivele principale și prevederile de bază ale proiectului
Obiectivul principal al proiectului îl constituie instituirea unui cadru organizatoric și funcțional pentru dezvoltarea serviciilor și programelor destinate tinerilor din orașul Cimișlia, în vederea creșterii participării acestora la viața comunității și dezvoltării competențelor necesare integrării sociale și profesionale.
Prin proiectul de decizie se propune:
· înființarea Centrului Local de Tineret din orașul Cimișlia, în calitate de subdiviziune structurală în cadrul Primăriei orașului Cimișlia;
· desemnarea Consiliului orășenesc Cimișlia în calitate de fondator al instituției;
· stabilirea sediului instituției în orașul Cimișlia, str. Mihai Eminescu, nr. 43;
· aprobarea Regulamentului de activitate al Centrului, care stabilește scopul, misiunea, funcțiile, atribuțiile, drepturile și responsabilitățile instituției;
· reglementarea modului de organizare și conducere a instituției, a relațiilor cu fondatorul, a finanțării și administrării patrimoniului;
· asigurarea cadrului necesar pentru organizarea activității instituției și dezvoltarea serviciilor și programelor de tineret.
Centrul va avea drept misiune oferirea unui spectru larg de servicii și programe de tineret, prin aplicarea metodelor de educație nonformală și informală, promovarea cetățeniei active și pregătirea tinerilor pentru viață.
În activitatea sa, Centrul va dezvolta programe de informare, participare civică, voluntariat, susținere a creativității și spiritului antreprenorial, dezvoltare a competențelor pentru viitor, orientare și consiliere vocațională și profesională, precum și activități de organizare utilă a timpului liber.
4. Fundamentarea economico-financiară
Activitatea Centrului Local de Tineret din orașul Cimișlia va fi finanțată din alocațiile aprobate în bugetul local, donații, sponsorizări, surse financiare externe și alte mijloace bănești provenite din surse legale.
Cheltuielile aferente funcționării instituției vor include, după caz, cheltuieli de personal, întreținerea și exploatarea spațiilor, utilități, dotări tehnico-materiale, precum și cheltuieli pentru organizarea și desfășurarea programelor și activităților de tineret.
Volumul cheltuielilor necesare va fi determinat în funcție de structura organizatorică, efectivul-limită de personal și programul de activitate al instituției, cu respectarea prevederilor legislației privind finanțele publice și responsabilitatea bugetar-fiscală.
De asemenea, instituția va putea atrage resurse financiare suplimentare prin participarea la programe și proiecte naționale și internaționale, precum și prin dezvoltarea parteneriatelor cu organizații și instituții interesate de susținerea sectorului de tineret.
5. Modul de încorporare a proiectului în cadrul normativ în vigoare
Proiectul de decizie este elaborat în conformitate cu prevederile:
· Legii nr. 215/2016 cu privire la tineret;
· Legii nr. 436/2006 privind administrația publică locală;
· Hotărârii Guvernului nr. 951/2023 pentru aprobarea Regulamentului-cadru de activitate al Centrului de Tineret;
· Hotărârii Guvernului nr. 22/2025 cu privire la aprobarea Metodologiei-cadru de finanțare a centrelor de tineret;
· Hotărârii Guvernului nr. 21/2025 cu privire la aprobarea Programului guvernamental de dezvoltare a centrelor de tineret 2030;
· Hotărârii Guvernului nr. 188/2025 pentru aprobarea Metodologiei de evaluare a centrelor de tineret cu statut de instituție de drept public.
Regulamentul de activitate al Centrului este elaborat în baza Regulamentului-cadru aprobat prin Hotărârea Guvernului nr. 951/2023, cu adaptarea prevederilor acestuia la specificul și necesitățile comunității orașului Cimișlia.


6. Avizarea și consultarea publică a proiectului
Proiectul de decizie urmează a fi supus procedurilor de avizare și consultare publică, în conformitate cu prevederile legislației privind transparența în procesul decizional și actele normative aplicabile.
Propunerile și recomandările recepționate în cadrul procesului de consultare publică vor fi examinate și, după caz, integrate în versiunea finală a proiectului.
7. Constatările expertizei anticorupție și ale expertizei juridice
Proiectul de decizie urmează a fi supus expertizei juridice și, după caz, expertizei anticorupție, în conformitate cu prevederile legislației în vigoare.
8. Constatările altor expertize
Nu sunt necesare alte expertize specializate, cu excepția celor prevăzute de legislația în vigoare.


Viceprimar                                                                                                               Dorin Coroian





















PROIECT
Anexa nr. ___
la Decizia Consiliului orășenesc Cimișlia
nr. ___ din __________ 2026

REGULAMENT
privind organizarea și funcționarea
 Centrului Local de Tineret din orașul Cimișlia

I. DISPOZIȚII GENERALE
1. Regulamentul privind organizarea și funcționarea Centrului Local de Tineret din orașul Cimișlia (în continuare – Regulament) stabilește misiunea, obiectivele, funcțiile, atribuțiile, principiile de activitate, modul de organizare și funcționare, precum și cadrul de prestare a serviciilor și programelor destinate tinerilor.
2. Centrul Local de Tineret din orașul Cimișlia (în continuare – Centru) este o subdiviziune funcțională a Primăriei orașului Cimișlia, instituită prin decizia Consiliului orășenesc Cimișlia, fără personalitate juridică distinctă și fără patrimoniu separat de cel al autorității publice locale, cu excepția cazurilor stabilite expres prin acte normative.
3. Centrul își desfășoară activitatea în conformitate cu Constituția Republicii Moldova, Legea nr. 215/2016 cu privire la tineret, Hotărârea Guvernului nr. 951/2023 pentru aprobarea Regulamentului-cadru de activitate al Centrului de Tineret, alte acte normative relevante, deciziile Consiliului orășenesc Cimișlia, dispozițiile primarului emise în limitele competențelor legale și prezentul Regulament.
4. Centrul se află în subordinea Primăriei orașului Cimișlia și își desfășoară activitatea în colaborare cu subdiviziunea/funcționarul din cadrul Primăriei responsabil(ă) de implementarea politicilor în domeniul tineretului, potrivit repartizării atribuțiilor stabilite de primar.
5. Fondatorul Centrului este autoritatea administrației publice locale a orașului Cimișlia, în condițiile deciziei de înființare. Consiliul orășenesc Cimișlia aprobă prezentul Regulament și decide asupra aspectelor ce țin de competența sa potrivit legii; primarul asigură administrarea executivă și organizatorică a activității Centrului în limitele competențelor legale.
6. Sediul Centrului: str. Mihai Eminescu 43. 
7. Centrul este destinat tinerilor și își desfășoară activitatea în interesul acestora, fără discriminare, cu respectarea drepturilor omului, egalității de șanse, incluziunii, participării voluntare, confidențialității și protecției datelor cu caracter personal.
8. Centrul poate colabora cu autorități publice, instituții de învățământ, organizații necomerciale, organizații de tineret, consilii ale tinerilor, grupuri de inițiativă, agenți economici și parteneri naționali sau internaționali, în condițiile legii.
II. MISIUNEA, OBIECTIVELE ȘI PRINCIPIILE DE ACTIVITATE
9. Misiunea Centrului constă în asigurarea dezvoltării personale și sociale a tinerilor prin informare, orientare, educație nonformală, participare civică, voluntariat și facilitarea accesului la oportunități și servicii relevante pentru tineri.
10. Obiectivele Centrului sunt:
1) dezvoltarea și furnizarea de servicii și programe de tineret adaptate necesităților și intereselor tinerilor din orașul Cimișlia;
2) crearea unui mediu sigur, accesibil și prietenos pentru informarea, dezvoltarea și implicarea tinerilor;
3) stimularea participării tinerilor la viața comunității și la procesele decizionale locale;
4) susținerea inițiativelor tinerilor, a voluntariatului și a implicării civice;
5) dezvoltarea competențelor personale, sociale, civice și profesionale ale tinerilor;
6) facilitarea cooperării dintre tineri, autoritățile publice locale, instituțiile de învățământ, organizațiile societății civile și alți actori comunitari;
7) promovarea incluziunii și facilitarea accesului tinerilor cu oportunități reduse la servicii și activități.
11. Activitatea Centrului se bazează pe principiile legalității, respectării drepturilor tinerilor, egalității și nediscriminării, participării voluntare, incluziunii și accesibilității, confidențialității, siguranței beneficiarilor, transparenței, responsabilității, cooperării intersectoriale și orientării spre necesitățile tinerilor.
III. FUNCȚIILE ȘI ATRIBUȚIILE CENTRULUI
12. Pentru realizarea misiunii și obiectivelor sale, Centrul exercită următoarele funcții:
1) identificarea necesităților, intereselor și provocărilor tinerilor din comunitate;
2) informarea tinerilor și facilitarea accesului acestora la oportunități, programe și servicii;
3) organizarea și desfășurarea activităților de educație nonformală și dezvoltare a competențelor;
4) facilitarea participării tinerilor la procesele decizionale și la viața comunității;
5) promovarea voluntariatului, inițiativelor și proiectelor de tineret;
6) dezvoltarea parteneriatelor și cooperării cu instituțiile și organizațiile relevante;
7) monitorizarea, evaluarea și raportarea activităților desfășurate.
13. Centrul are următoarele atribuții:
1) elaborează planuri de activitate, programe și activități pentru tineri, în baza necesităților identificate și a priorităților locale;
2) organizează activități de informare, instruire, ateliere, dezbateri, campanii, întâlniri, evenimente și alte activități de educație nonformală;
3) oferă informații și orientare de bază privind drepturile tinerilor, educația, formarea, ocuparea, voluntariatul, participarea civică, mobilitatea și oportunitățile disponibile;
4) sprijină participarea tinerilor la consultări publice și dialogul cu autoritățile publice locale;
5) susține activitatea Consiliului Local al Tinerilor și a altor forme de participare a tinerilor, după caz, fără a substitui autonomia acestora;
6) promovează și facilitează implicarea tinerilor în activități de voluntariat și inițiative comunitare, cu respectarea legislației privind voluntariatul;
7) acordă suport metodologic de bază tinerilor și grupurilor de inițiativă pentru dezvoltarea ideilor și organizarea activităților;
8) facilitează accesul tinerilor la activități culturale, sportive, recreative, creative și de dezvoltare personală, inclusiv prin parteneriate;
9) identifică și menține relații de cooperare cu instituții și servicii din domeniul educației, sănătății, asistenței sociale, ocupării, culturii și sportului, pentru orientarea tinerilor către servicii specializate, după caz;
10) promovează incluziunea și participarea tinerilor cu oportunități reduse și ia măsuri rezonabile pentru accesibilitatea activităților;
11) asigură un mediu sigur în activitățile Centrului și întreprinde măsuri de prevenire a discriminării, hărțuirii, abuzului și violenței;
12) informează publicul despre activitățile și oportunitățile Centrului prin mijloace de comunicare accesibile;
13) colectează feedback de la beneficiari și utilizează rezultatele pentru îmbunătățirea serviciilor;
14) ține evidența activităților și a beneficiarilor în măsura necesară, cu respectarea legislației privind protecția datelor cu caracter personal;
15) întocmește rapoarte de activitate și informații privind rezultatele obținute și le prezintă Primăriei/autoritaților competente în termenele stabilite;
16) colaborează și se consultă cu Agenția Națională pentru Dezvoltarea Programelor și Activității de Tineret în aspecte metodice și metodologice, potrivit cadrului normativ;
17) îndeplinește alte atribuții compatibile cu misiunea Centrului, prevăzute de legislație și actele autorității publice locale.
IV. SPAȚIUL ȘI CONDIȚIILE DE ACTIVITATE
14. Centrul Local de Tineret Cimișlia își desfășoară activitatea în sediul situat în orașul Cimișlia, str. Mihai Eminescu 43, pus la dispoziție de Primăria orașului Cimișlia.
15. Spațiul Centrului este destinat desfășurării activităților și prestării serviciilor pentru tineri, în condiții de siguranță, igienă, accesibilitate și respectare a drepturilor beneficiarilor.
16. Dotarea și amenajarea spațiului cu mobilier, echipamente și materiale necesare activității Centrului se asigură în funcție de necesitățile de funcționare și de resursele disponibile.
17. Activitatea Centrului se desfășoară cu respectarea cerințelor legale privind securitatea și sănătatea în muncă, apărarea împotriva incendiilor, igiena, accesibilitatea și protecția datelor cu caracter personal.
18. Primăria orașului Cimișlia asigură, în limita competențelor și a resurselor disponibile, condițiile necesare pentru buna funcționare a Centrului, inclusiv întreținerea spațiului și asigurarea utilităților aferente.
V. ORGANIZAREA ACTIVITĂȚII ȘI CONDUCEREA CENTRULUI
19. Centrul își desfășoară activitatea în conformitate cu prezentul Regulament, planul anual de activitate și actele administrative ale autorității publice locale, emise în limitele competențelor legale.
20. Centrul se subordonează Primăriei orașului Cimișlia și își planifică, organizează și coordonează activitatea în colaborare cu persoana/subdiviziunea din cadrul Primăriei responsabilă de domeniul tineretului, conform repartizării atribuțiilor aprobate de primar.
21. Activitatea curentă a Centrului este asigurată de șeful  Centrului Local de Tineret, care este unicul angajat al Centrului potrivit statelor de personal aprobate. La etapa instituirii, nu se prevăd alte funcții în cadrul Centrului.
22. Șeful Centrului este angajat și eliberat din funcție de către autoritatea competentă, în condițiile legislației muncii și ale actelor normative aplicabile, prin procedura stabilită de autoritatea publică locală.
23. Șeful Centrului răspunde de organizarea și desfășurarea activității Centrului și are următoarele atribuții:
1) organizează activitatea curentă a Centrului și asigură realizarea misiunii, obiectivelor și atribuțiilor acestuia;
2) elaborează proiectul planului anual de activitate, al programelor și activităților, precum și rapoartele de activitate, și le prezintă spre examinare/aprobare potrivit competențelor;
3) identifică necesitățile și interesele tinerilor și propune măsuri pentru adaptarea serviciilor și programelor;
4) organizează și desfășoară activități de informare, educație nonformală, participare civică, voluntariat și dezvoltare personală;
5) menține legătura cu tinerii, instituțiile de învățământ, organizațiile de tineret, instituțiile publice și partenerii comunitari;
6) inițiază și dezvoltă parteneriate, iar încheierea acordurilor sau asumarea obligațiilor în numele Primăriei se face numai cu împuternicirea autorității competente;
7) asigură informarea publicului despre activitățile Centrului și promovează participarea tinerilor;
8) gestionează documentația activității, evidența beneficiarilor și raportarea, cu respectarea cerințelor privind protecția datelor;
9) asigură utilizarea corespunzătoare a bunurilor și materialelor atribuite Centrului și informează Primăria despre necesitățile logistice și materiale;
10) respectă normele de securitate și sănătate în muncă, securitate antiincendiară și regulile privind protecția beneficiarilor;
11) sesizează autoritățile sau serviciile competente atunci când identifică situații care necesită intervenție specializată, în limitele obligațiilor legale;
12) participă la instruiri și activități de dezvoltare profesională relevante pentru lucrul cu tinerii;
13) îndeplinește alte sarcini prevăzute în fișa postului, în prezentul Regulament și în actele administrative legale ale autorității publice locale.
24. Șeful Centrului nu substituie serviciile medicale, psihologice, sociale, juridice sau alte servicii specializate; în cazurile ce depășesc competențele sale, facilitează orientarea beneficiarului către instituțiile competente.
25. Fișa postului șefului Centrului se aprobă de către autoritatea competentă și cuprinde atribuțiile, responsabilitățile, drepturile, cerințele de calificare și relațiile funcționale.
26. Întrucât Centrul funcționează cu o singură unitate de personal, continuitatea activității în perioadele de concediu, incapacitate temporară de muncă sau vacanță a funcției se asigură potrivit legislației muncii și prin măsurile administrative stabilite de Primărie. Atribuțiile de serviciu nu se transferă automat unei alte persoane fără temei și dispoziție corespunzătoare.
27. Structura și efectivul-limită ale subdiviziunii se aprobă de Consiliul orășenesc Cimișlia, în condițiile legislației. Statele de personal prevăd la etapa inițială o singură unitate: șef al Centrului Local de Tineret.
28. Șeful Centrului beneficiază de drepturile și garanțiile prevăzute de legislația muncii și răspunde pentru îndeplinirea atribuțiilor de serviciu potrivit legii, fișei postului și contractului individual de muncă.
VI. BENEFICIARII CENTRULUI ȘI REGULI DE PARTICIPARE
29. Beneficiarii principali ai Centrului sunt tinerii în sensul Legii nr. 215/2016 cu privire la tineret. Activitățile pot include, după caz, și alte persoane relevante pentru realizarea programelor, în condițiile stabilite pentru fiecare activitate.
30. Accesul la serviciile și programele Centrului se asigură în condiții egale, fără discriminare și în funcție de natura activității, capacitatea de participare și regulile comunicate beneficiarilor.
31. Beneficiarii au dreptul:
1) să fie tratați cu respect și fără discriminare;
2) să primească informații clare despre activități, condiții de participare și reguli de siguranță;
3) să participe voluntar la activități și să-și exprime opiniile;
4) să ofere sugestii și feedback privind serviciile Centrului;
5) să le fie protejate datele cu caracter personal și confidențialitatea, în limitele legii;
6) să beneficieze de un mediu sigur și de măsuri rezonabile de accesibilitate.
32. Beneficiarii au obligația:
1) să respecte prezentul Regulament și regulile comunicate pentru fiecare activitate;
2) să respecte demnitatea, drepturile și siguranța celorlalți participanți;
3) să utilizeze cu grijă spațiile, echipamentele și bunurile puse la dispoziție;
4) să respecte instrucțiunile rezonabile ale șefului Centrului privind desfășurarea în siguranță a activităților.
VII. COLABORAREA ȘI PARTENERIATELE
33. Centrul cooperează cu subdiviziunile Primăriei orașului Cimișlia, instituțiile de învățământ, instituțiile culturale și sportive, serviciile sociale și de sănătate, organizațiile necomerciale, organizațiile de tineret, grupurile de inițiativă, agenții economici și alte entități relevante.
34. Centrul colaborează și se consultă, în aspectele metodice și metodologice ale activității de tineret, cu Agenția Națională pentru Dezvoltarea Programelor și Activității de Tineret și cu alte instituții competente.
35. Cooperarea poate fi realizată prin activități comune, consultări, schimb de informații, participare la rețele și proiecte, acorduri de colaborare și alte forme legale. Acordurile care generează obligații juridice sau financiare pentru Primărie se semnează de reprezentantul legal ori de persoana împuternicită.
36. Parteneriatele se bazează pe legalitate, transparență, respect reciproc, responsabilitate și orientare spre rezultate în beneficiul tinerilor.
VIII. PLANIFICAREA, MONITORIZAREA ȘI EVALUAREA ACTIVITĂȚII
37. Centrul își desfășoară activitatea în baza unui plan anual elaborat de șeful Centrului, în consultare cu tinerii și cu luarea în considerare a priorităților locale și a resurselor disponibile.
38. Planul anual stabilește obiective, activități, grupuri-țintă, termene, rezultate urmărite și indicatori de monitorizare.
39. Centrul monitorizează participarea tinerilor, relevanța programelor, calitatea activităților și rezultatele obținute, utilizând instrumente adecvate dimensiunii și resurselor sale.
40. Șeful Centrului prezintă Primăriei rapoarte periodice și raportul anual de activitate în termenele stabilite. Rapoartele pot include informații privind activitățile realizate, numărul și profilul general al beneficiarilor, rezultatele, parteneriatele, dificultățile și prioritățile următoare.
41. Informațiile despre activitatea și rezultatele Centrului se fac publice prin mijloacele de comunicare ale autorității publice locale, cu respectarea legislației privind protecția datelor cu caracter personal și a informațiilor cu acces limitat.
IX. PATRIMONIUL ȘI ASIGURAREA FINANCIARĂ
42. Centrul nu deține patrimoniu distinct de cel al Primăriei orașului Cimișlia. Bunurile, spațiile, echipamentele și materialele necesare activității sunt atribuite și gestionate potrivit actelor autorității publice locale și legislației în vigoare.
43. Finanțarea activității Centrului se asigură din bugetul local, transferuri și programe de finanțare publică, granturi, donații, sponsorizări și alte surse legale, în condițiile legislației bugetare și financiare aplicabile.
44. Planificarea și utilizarea resurselor financiare se realizează prin mecanismele bugetare și contabile ale Primăriei orașului Cimișlia, potrivit competențelor și procedurilor legale.
45. Șeful Centrului înaintează Primăriei propuneri privind necesitățile materiale, logistice și financiare pentru realizarea planului de activitate. Angajarea cheltuielilor și asumarea obligațiilor financiare se efectuează numai de persoanele competente, conform legislației.
46. Bunurile atribuite Centrului se utilizează exclusiv pentru realizarea misiunii și activităților sale și se păstrează în condiții corespunzătoare.
X. PROTECȚIA DATELOR, SIGURANȚA ȘI CONFIDENȚIALITATEA
47. Centrul prelucrează date cu caracter personal numai în scopuri determinate și legitime, în măsura necesară organizării activităților, evidenței beneficiarilor și raportării, cu respectarea legislației în vigoare.
48. Șeful Centrului ia măsuri rezonabile pentru păstrarea în siguranță a documentelor și informațiilor, limitarea accesului la acestea și evitarea divulgării neautorizate.
49. Activitățile Centrului se organizează astfel încât să protejeze demnitatea, integritatea și siguranța participanților. Situațiile care necesită intervenția serviciilor specializate se referă către autoritățile competente potrivit legii.
50. Fotografierea, filmarea și publicarea imaginilor beneficiarilor se realizează cu respectarea legislației și, după caz, cu obținerea consimțământului necesar, inclusiv al reprezentantului legal atunci când legea o cere.
XI. DISPOZIȚII FINALE
51. Prezentul Regulament intră în vigoare la data aprobării prin decizia Consiliului orășenesc Cimișlia, dacă decizia nu stabilește o altă dată.
52. Modificarea și completarea prezentului Regulament se efectuează prin decizia Consiliului orășenesc Cimișlia, în conformitate cu legislația în vigoare.
53. În cazul modificării legislației naționale, prevederile prezentului Regulament se aplică în măsura în care nu contravin actelor normative de forță juridică superioară, iar Regulamentul se aduce în concordanță cu acestea în modul stabilit de lege.
54. Aspectele neprevăzute de prezentul Regulament se soluționează în conformitate cu legislația Republicii Moldova, HG nr. 951/2023 și actele autorității administrației publice locale adoptate în limitele competențelor legale.

